Kegyelem nektek és békesség Istentől a mi Atyánktól és az Úr Jézus Krisztustól!

Jer 2, 1-9; 29-32*1Így szólt hozzám az ÚR igéje: 2Menj és hirdesd Jeruzsálemnek: Ezt mondja az ÚR: Emlékszem rád: ifjúkorod hűségére, mátkaságod szeretetére, amikor követtél a pusztában, a be nem vetett földön. 3Az ÚR szent tulajdona volt Izráel, termésének a legjava. Akik ettek belőle, mind meglakoltak, rossz végük lett – így szól az ÚR. 4Halljátok az ÚR igéjét, Jákób háza és Izráel házának minden nemzetsége! 5Ezt mondja az ÚR: Mi rosszat találtak bennem őseitek, hogy eltávolodtak tőlem? Hitványságok után jártak, és maguk is hitványakká váltak. 6Nem kérdezték: Hol van az ÚR, aki fölhozott bennünket Egyiptom földjéről, és vezetett bennünket a pusztaságban, a sivár és szakadékos földön, a szikkadt és veszélyes földön, ahol nem járt senki, és ember nem lakott? 7Dúsan termő országba hoztalak titeket, hogy élvezzétek annak gyümölcsét és javait. De, amikor bejöttetek, országomat tisztátalanná tettétek, örökségemet pedig utálatossá. 8A papok nem kérdezték: Hol van az ÚR? A törvény magyarázói nem ismertek, népem pásztorai hűtlenül elhagytak engem; a próféták Baal nevében prófétáltak, és haszontalanságok után jártak. 9Ezért még perbe szállok veletek – így szól az ÚR –, és perelni fogok még unokáitokkal is! 29Miért pereltek velem? Hiszen ti hagytatok el hűtlenül – így szól az ÚR. 30Hiába vertem fiaitokat, a fenyítés nem fogott rajtuk. Fegyveretek úgy irtotta prófétáitokat, mint a pusztító oroszlán. 31Ti, mai emberek! Figyeljetek az ÚR igéjére! Olyan lettem én Izráelnek, mint a puszta, vagy mint a homályba borult föld? Miért mondta az én népem: A magunk útját járjuk, többé nem megyünk hozzád! 32Elfeledkezik-e ékszereiről a lány, díszes övéről a menyasszony? Rólam elfeledkezett népem számtalanszor.*

Emlékezetbe vésett Gyülekezet!

Az egyik legnagyobb elvakultsága a hívő embernek, mikor elhiszi az életére tekintve, hogy megérheti a dupla, vagy semmi játék. Arra gondolok ez alatt, amiről Jeremiás próféta is szól népére tekintve. Ugyan valljuk, hogy meg van mindenünk ami valójában számít, de azért elhisszük a világnak, hogy több pénzért, nagyobb birtokért, hírnévért, egészségért, hosszabb életért, vagy bármilyen földi vágyakozásért, még is csak megéri egy kicsit könyökölni a másik bordái közé, nyerészkedni a másik kárára, irigykedni, vagy „csak” rossz hírét kelteni valakinek. Lehet persze ezeket finomabban is csinálni, sőt lehet kizárólag a saját családunk kárára is csinálni mindezeket, vagy akár csak önmagunkat tönkre tenni a teljesítmény görcsével. Bármelyiket is reszkírozzuk meg, minden ilyen alkalommal elhisszük, hogy a dupla, vagy semmi játékon nyerhetünk. Miért hibás itt az emberi számolgatás, a hitetlen matek? Számoljuk ki!
A hitetlen ember azt mondja, hogy van 1-em, azaz amim most van. Ha megduplázom, akkor lesz 2, ha veszítek, akkor 0. Ez eddig egyszerűnek hat, de hadd hangsúlyozzam ki újra: ez a hitetlen, sőt Istent tagadó ember gondolkodása. Én ezt nem tudom valóságomnak elfogadni és hitvallása alapján az itt ülő Gyülekezet se.

Hiszen mi azt valljuk, hogy Krisztus által Isten odaadott értünk mindent, hogy miénk lehessen az üdvösség, a teremtettségünk és elhívásunk teljessége.
Nos, akkor számoljuk így újra! Tied minden. Ingyen, most. Bármilyen hitel, akármilyen törlesztés, minden gonoszság és szeretetlenség nélkül! Onnan indulsz, hogy Krisztus öröksége által tiéd minden! És itt jön a világ kecsegtető ajánlata, a dupla, vagy semmi.
De mi a MINDEN duplája? Hadd kérdezzem a matematika nyelvén! Van olyan, hogy kétszer végtelen?
Akit kicsit összezavartam volna most, annak hadd mondjam így: a minden az minden. Azt nem lehet megduplázni, kiegészíteni, akár csak egyet is hozzáadni! Az úgy teljes, meghaladhatatlan, ahogy van.
És akkor most nézzük a másik oldalt! A Semmit részt. A mindent el lehet veszíteni? Igen. A Mindenből bizony lehet semmi. És ez már nagyon is valós!
Izrael, épp úgy, ahogy sokszor mi is, elhiszi a világnak, hogy tud még azon felül találni, szerezni valamit, amit Isten kínál. Elvakul, vagy inkább mondjuk ezt, hogy elbutul, és elhiszi, hogy a Mindenen felül szerezhet még valamit a bálványoktól, a kizsákmányolásból, a politikai játszmázásból és a hazugságokból. És nyernek valamit? Nem, egyetlen pillanatra se lesznek semmivel se többek! Ellenben eljön az a pont, amikor végül mindent elveszítenek. Elveszítik a családjukat a külső és belső harcokban, elveszítik az országukat, elveszítik a templomot és a Szövetség ládáját és úgy tűnik, hogy elveszítik még Istent is. Ahogyan az igénkben olvastuk: „*7Dúsan termő országba hoztalak titeket, hogy élvezzétek annak gyümölcsét és javait. De, amikor bejöttetek, országomat tisztátalanná tettétek, örökségemet pedig utálatossá.”*
Észre kell, hogy vegyük, hogy nem csak ők, de mi sem nyerhetünk az ilyesféle dupla, vagy semmit játszmáinkban! És miért mondom olyan biztosra ezt – leszámítva a matematika bizonyosságát? Mert az Úr maga mondja ezt: „Szeresd az Urat, a te Istenedet*teljes szívedből, teljes lelkedből és teljes elmédből.”*. Teljes, azaz minden, az egész hiteddel, szereteteddel, reménységeddel az Úrba kapaszkodj, csak hozzá ragaszkodj! Nincs olyan, hogy igen hiszek, de egy csipet ravaszkodás, egy csipet önző tett, meg egy csipet szeretetlen szó még belefér. Ha csak egy csipet mást is hagyunk, hogy odaférkőzőn a szívünkbe, akkor ránk is igazzá lesz, amit az igében olvastunk: „*Hitványságok után jártak, és maguk is hitványakká váltak.”*.
Hitványság lesz, semmire való a hitünk, mert már nem krisztusi. Ahogyan az ételekre fel van írva, hogy nyomokban mogyorót tartalmaz, mi is úgy cimkézhetjük fel akkor a valós hitvallásunkat: nyomokban Krisztust tartalmaz. Nyomokban, azaz talán még nem kizárt, hogy felfedezhető benne… Ez lenne az Örök Élet reménységébe vetett hit, ez lenne a mi Krisztus útján járásunk?
Az Úr látja ezt bennünk is, sőt azt is látja, hogy mi mennyire sokszor vagyunk épp olyan vakok az ilyesfajta tévelygéseinkre, mint a Jeremiás korában élők. Jeremiást megvetették, elutasították, kinevették, bántották, mert őszintén és hűségesen szólta az Isten igéjét. Nem finomkodott és jöttek is a kicsinyes emberi válaszok. És nem, nem egy-egy alkalomról van szó, hanem 40 évről!
Te miben vagy épp ugyanígy, amiben akár már 40 éve te is megveted a te mennyei Atyád intését és változásra hívó szavát? Mi az, amire az Úr neked is épp ilyen konkrétan mutat rá az életedben, mint itt az igében: „*haszontalanságok után jártak”*, és te mégsem akarod meglátni, mégsem akarod elfogadni, mégsem akarod letenni?
Azt hiszed az mentség, hogy a másik sem hibátlan? Emberek előtt megpróbálhatsz ilyesmivel takarózni, de a te Szabadító Istened előtt ez a „mentség” egy pillanatra se áll meg! Feléd is meg fog szólalni a kijelentés: „*9Ezért még perbe szállok veletek – így szól az ÚR –, és perelni fogok még unokáitokkal is!”*.
A Szentháromság egy Isten azt mondja: *Ne legyen más Istened!*. Ha te erre vállat vonsz és a vágyaidat, a szenvedélyeidet, a saját okoskodásaidat isteníted, azaz képtelen vagy elszakadni tőlük, akkor vállat vonsz az Úr szavára, az Ő hívására, a Jézus Krisztusban kapott megváltásra, a MINDENRE. Akkor te is azt mondod, mint az igében Izrael népe: „*A magunk útját járjuk, többé nem megyünk hozzád!”*. És te, te kihez tartasz? A Baalhoz, a bálványaidhoz, a Semmihez?
Igen, sajnos oda tartunk sokszor a Semmihez. A Semmihez tartó élet pedig valóban olyan is, semmire való. Semmire való, azaz értelmetlen, céltalan, áldatlan.

A fizika egyik alap törvénye, hogy az anyag nem vész el, csak átalakul. Izrael életén, a mai világon, de ha őszinték vagyunk, akkor a saját életünkön is észrevehetjük, hogy az Istennel való kapcsolatunkra is igaz ez. Az ember Istennel való kapcsolata nem vész el, csak átalakul. Az istenszeretet, a gyermekségünkben kapott szeretet nem vész el, csak sajnos sokakban átalakul és istengyűlölet lesz. Elhidegülünk az Úr szeretetétől, mert többet akarunk a Mindennél, teljesebbet akarunk az Öröknél. Mi is, mint Izráel, a minden helyett a semmit választjuk, aztán reklamálunk, hogy Isten elfelejtett minket, hogy nem törődik velünk. Olyanok vagyunk az istenkapcsolatunkkal, a hitünkkel, mintha megkaptuk volna a legjobb munkagépet, - elkezdtük volna használni, de aztán időnként hozzá se nyúlunk akár fél – egy, vagy több évig, letesszük csak koszosan a garázs sötét sarkába, nem foglalkozunk a karbantartásával, ha épp mégis eszünkbe jut, akkor csak gyorsan hidegindítva a maximumra pörgetjük, aztán ismét úgy, ahogy van letesszük, hadd rozsdásodjon – és mindezek után csodálkozunk, ha tönkre megy, sőt számon kérjük a gyártót, hogy hogyan alkothatott ilyen silány terméket, mi valami jobbat akarunk! Isten vádoljuk, ha valami nem megy, ha valami nem jól alakul, ha épp ingadozónak érzem a hitem, a bizalmam. Mintha Ő változna, vagy, mintha Ő adott volna selejtet nekünk. Ilyenkor pedig nagyon nehéz és bizony fájdalmas tud lenni a szembesülés, hogy mi vagyunk azok, akik a Minden helyett, a Semmit választottuk.
Az Úr nem csak Izraelre nézve látja és kell, hogy megtapasztalja, hogy „*Rólam elfeledkezett népem számtalanszor.”*. Te is megfeledkezel Istenről, számtalanszor.
És mit tesz ilyenkor Isten, aki már oda adott érted mindent? Aki már érted áldozta Krisztust a Golgotán?
Azt, amit mai igénk elején olvastunk, megszólít igéjével, az igehirdetés által, vagy épp egy testvér által, mert Ő emlékszik rád, Ő nem felejt el téged: „*2Menj és hirdesd Jeruzsálemnek: Ezt mondja az ÚR: Emlékszem rád”*.
Mély ponton vagy? Bizonytalanságok között vagy? Úgy érzed, hogy inog a hited, a bizalmad Istenben? Félsz attól, ami előtted áll? Már régóta halogatod a változást, a megtérést? Jusson eszedbe a te mennyei Atyád szava, az Ő neked is szóló ígérete: *„Emlékszem rád”*!
Ügyeskedés, hamisság, a bálványaid, a SEMMIK helyett legyen a szívedben ez a mondat: „*Emlékszem rád”*, legyen élő reménységeddé a Krisztus, a MINDEN! Ámen